정조 2년
戊戌三月十五日辰時。上御熙政堂。晝講入侍。大臣備局堂上同爲入侍時。知事蔡濟恭。特進官金華鎭。參贊官李秉模。侍讀官林蓍喆。檢討官鄭志儉。記事官鄭東浚徐龍輔金勉柱。宗臣安春君烿。武臣副護軍田光說。領議政金尙喆。左議政鄭存謙。右議政徐命善。兼禮曹判書李景祜。行戶曹判書具允鈺。行工曹判書洪樂性。兵曹判書李徽之。行副司直張志恒。行副司直鄭光漢。吏曹判書金鍾秀。行副司直鄭好仁。行副司直李衍祥。行都承旨洪國榮。開城留守兪彦鎬。右副承旨李敬養。事變假注書李兢淵。以次進伏。上具黑笠黲袍烏犀帶白皮靴。殿座。上讀前受音訖。蓍喆進講論語第二卷。讀自子謂子貢曰。女與回也孰愈。止於予與改是。上讀新受音訖。蓍喆曰。子貢自知不及於顔子。則聖人必以吾與汝許之者。其旨深矣。凡人志氣昏愚。則自知者不明。必有自矜之病。而子貢則不然。蓋子貢之在孔門。德行曾不及於冉閔。則其不及於顔子。初無可論矣。以夫子之明聖。亦豈不知。而大抵子貢姿質穎悟。比諸顔子之明睿。氣味相近故。夫子特以顔子。問其優劣。欲觀其自知之如何。而子貢能知其不及。夫學問之工。有生知學知困知之異。而及其知之則一也。子貢旣知其不及。而倘能有意於將就。則亦豈可終於不如乎。是以夫子深許之。以示嘉尙之意。此所以子貢之學。終至於聞性與天道也。殿下若於此等處。深加體念。每當淸讌之暇。必以堯舜自方曰。堯舜之德如此。而我亦如此乎。堯舜之政如此。而我亦如此乎。以是自方。或有不及處。則勿有懦退底意思。必以舜何人余何人爲心。則終至於堯舜地步。亦非難事矣。是臣區區之望也。志儉曰。爲學之工夫。能知其不足。則固有進矣。而若知知其足。則便有自矜之病矣。若使顔子。自言其工夫。則必不以聞一知十爲對。且夫子亦以易知難行爲言。每示其不足。聖賢不自足之心。此可見矣。聖學高明。明見義理。每以爲不足。則自至於緝熙之域矣。伏願體念焉。上曰。所陳好矣。濟恭曰。宰予在七十子之列。而尙有易知難行之歎。況後之學者乎。雖以經義言之。章句文義易知。而工夫上。體行甚難。非但後學之可戒。帝王亦豈不體念於此等處乎。伏願體念焉。華鎭曰。儒臣經筵已陳。別無更奏矣。秉模曰。臣亦別無可奏矣。上曰。顔子與子貢。道學之相去甚遠。而夫子。以女與回也孰愈爲問。旣知其不及。則何爲而發問耶。聖人亦豈有不知其造詣淺深之理耶。濟恭曰。子貢每欲方人之學故。夫子試爲發問也。上曰。宰予晝寢。譬其短喪之說。罪之輕重。大有不同。而夫子。以於汝與何誅爲敎何也。蓍喆曰。志氣昏惰。無將進之道故。所以重警也。上命經筵先退。尙喆等曰。先大王三年之制。已終。親幸元陵展拜。伏推聖慕益復如新矣。仍又展拜諸陵。卽日還宮。勞動之餘。聖體。若何。上曰。三年甫畢。又謁陵寢。穹壤之痛。益復靡逮矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。尙喆曰。今番幸行時。觀光之民甚多。或有遠道之民。扶老携幼。來瞻羽毛。愛戴之民情。大可見矣。殿下將何以副億兆之望乎。愛民二字。卽四百年祖宗朝遺訓。伏願殿下。以愛民爲心。而亦以可畏非民。體念焉。上曰。所陳好矣。尙喆曰。今番回鑾時都監。先廂馬兵。有進退失措之擧云。事關紀律。有駭聽聞。其在懲後之道。不可無飭。訓鍊大將張志恒罷職。何如。上曰。依爲之。出擧條尙喆曰。聞御營牙兵中。有犯科。移法司者云。固已可駭。而雖以夜禁言之。本營檢飭。近甚懈弛。去夜摘奸時。諸處牌將。幾盡闕點。常時紀律之不嚴。誠極寒心。其在懲他勵後之道。不可無飭。御營大將具善復從重推考。何如。上曰。依爲之。出擧條尙喆曰。今番幸行時。郊外帀送之班。多有卿宰不參之人云。雖未知疾病事故之如何。其在國體。不可無飭。耆老諸臣外。二品以上不進人員。無論實軍職。一倂罷職。何如。上曰。依爲之。出擧條尙喆曰。此黃海監司徐有寧狀啓也。以爲再昨年。因審察御史任希雨書啓。沿邊十四邑詳定中。田捧大米之弊。革罷後。應下大米。邑邑不足。殆至四千餘石。而實無他推移之道。長山以北戶曹納貢物價大米。旣是作錢條。竝以本米收捧用下。其代則以小米。準大米作錢之數。添本劃送。而南各邑宣惠廳納大米條。亦以小米添本上納事。令廟堂。稟旨分付矣。前因繡啓。田大米旣以小米收捧。則各樣應下大米之不足。勢雖固然。今此該曹所納作錢大米。推移取用之請。事係惟正。有難輕議。而此是常定中用下者。以本小米。添價上下。此爲救弊之道。自本道。往復該廳。參酌磨鍊。以爲從長變通之意。分付。何如。上曰。依爲之。出擧條尙喆曰。此統制使李昌運啓本也。以爲昨年停捧之令。特下於尤甚邑。則之次邑之混同停糴。極涉駭然。軍餉居末庇仁縣監李福遠罪狀。令廟堂稟處矣。軍餉居末。自有其律。令該府照法勘處之意。分付。何如。上曰。依爲之。出擧條尙喆曰。冬至三使臣。今於專對之行。設有禮部移咨之擧。固當以政府狀啓之謄報於奏文。有所陳辯。而不此之爲。矇然受來。大失奉使之體。宜有責罰之道。三使臣一倂削職。何如。上曰。依爲之。出擧條尙喆曰。今番使行。雖無幹事之可言。旣兼陳奏之號。不可無不虞之備。以回還使行。所齎還官銀三千兩。仍爲持去之意。分付。何如。上曰。依爲之。出擧條尙喆曰。使行方物封裹。在於明日。而戶判未能進參云。本曹參判有闕之代。口傳差出。何如。上曰。依爲之。出擧條尙喆曰。近來實錄廳。多有擧行之事。而知春秋鄭弘淳。同春秋成天柱。病不行公。竝姑許遞。何如。上曰。依爲之。出擧條命善曰。中宮殿冊禮時。玉冊文製述官。以吏曹判書金鍾秀。啓下矣。謂有情勢。不欲製進。其所引嫌。萬萬不當。各別申飭。使之趁卽擧行。何如。上曰。從重推考。使之製進。可也。出擧條命善曰。取考壬寅丙午謄錄。則寶筒朱筒。皆以豆錫造成。鎖鑰則以正鐵爲之。而近來寶朱筒。每以熟銅鑄成。或鍍金。或染三甫。鎖鑰則以豆錫爲之。今番則。何以爲之乎。上曰。筒則以豆錫爲之。其他粧飭。昔之鍍金者。依古例。皆以正鐵爲之。可也。出擧條命善曰。永禧殿影幀奉安時凡節。自都監擧行事。定奪矣。祭器床卓等諸具。當出見樣。以爲預先措備之地。奉審吉日。令該曹。一體推擇。何如。上曰。依爲之。出擧條景祜曰。祔廟時。前期告由之祭。當行於宗廟永寧殿。而孝明殿徽寧殿延福殿。亦當有告由祭。告動駕祭。稟定後。可以磨鍊故。敢此。仰達矣。上曰。朔祭兼行。可也。出擧條景祜曰。上諡封園。曾有下敎矣。今此設都監時。同爲擧行。則可以省弊。同爲擧行之地。何如。上曰。依爲之。出擧條景祜曰。大享時。親臨誓戒。自是事例。而今番祔廟祭享。當有誓戒之節。旣是禫前。不敢循例磨鍊。敢此。仰稟矣。上曰。誓戒依古例。亞獻官以下進參。可也。出擧條濟恭曰。各道推刷官革罷後。內司所屬之。自前奴婢代頉。比摠後。冒減等事。自在革罷中矣。數多員役。他無聊賴之資。宜有軫念之道。書員則依贖典數。十六人。每朔朔布。以二疋磨鍊。庫直大廳直使令。合十七名。每名以一疋磨鍊。合十一同三十八疋內。除其衣資所下木二同三十二疋。其餘九同六疋。自本司。定式上下之意。分付。何如。上曰。依爲之。出擧條上曰。禫禮在卽。祔廟不遠。哀慕之痛。益復如新。今下傳敎。卿等見之。仍命書傳敎曰。聞諸先儒之言曰。與其禮有餘而哀不足。不若哀有餘而禮不足。蓋禮由天理。哀自人情。禮固重矣。雖不得不從。哀之至處。亦不可不伸。是以禮因人情云者。誠達理之言也。顧今光陰荏苒。先大王喪制垂終。祥祀旣過。禫禮在卽。予雖强從禮防。奈此難抑至哀。何哉。因此。近有思得者。按禮曰。祥而縞。是月禫。徙月樂。又曰。孟獻子禫。縣而不樂。夫子曰。加於人一等。予則竊以爲。斯乃今日所當法者也。予考國朝典禮。禫之日。陳軒懸如禮。樂陳振作。鳴呼。慨廓之餘。孺思益切。俯仰穹壤。惟有莫追之慟。則鳴玉被袗。縱循禮制。至若鍾鼓管籥之音。豈忍遽聞於當月乎。哀慕之深。無處可寓。有此諭示。莫曰無於國朝之典禮也。禮有徙月樂之文。則抑非可援之端乎。說者。或以爲古人禫祭。行於祥月之中故。禮曰。是月禫。此云徙月者。指過祥月而謂也。噫。朱夫子。豈不言禮當從厚乎。文公家禮之書成。而王肅之說不行。鄭玄之論見取。王之說旣絀。則後之看解禮經者。當從鄭之說矣。然則禮之是月禫云者。猶言是日哭也。而徙月樂。亦當以徙禫月之爲。恐是不悖於禮經本旨。今欲遵此而行。庶幾稽據無乖。情文俱備矣。又有說者。借曰過矣。亦有上所引先儒之言。取捨於哀禮過不足之間者。亦是執契之一道也。先大王禫畢當月之內。大小法樂。可竝縣而不作。以慰予靡逮之哀慕。亦令禮曹知悉。著爲式令。尙喆等曰。見此傳敎。實出於聖孝。而有光於聖德。然此是禮樂。則樂不可偏廢。至於小樂。雖或停之。法樂則不可廢矣。存謙曰。此是國朝典禮之大者也。傳敎則臣實欽仰。而法樂則似不可廢矣。命善曰。此乃典禮之大者。詢及於山林諸儒賢。好矣。上命書傳敎曰。先大王禫畢當月之內。法樂懸而不作。有所下敎。而筵臣之議。多令覆難者。係是重大之事。不可自信矣。廣謀博詢。爛漫同歸。亦是洽好底事也。令弘文館。博考典禮。亦令禮官。收議於在外儒臣處。尙喆曰。非但詢諸山林。下詢筵中諸臣。好矣。上曰。諸臣以次陳達。可也。景祜曰。傳敎則實爲欽仰。而此是四百年典禮。則樂不可偏廢矣。濟恭曰。臣亦以爲樂不可偏廢矣。允鈺曰。伏見傳敎。不勝欽仰。而大臣之意是矣。樂性曰。大臣所奏是矣。徽之曰。禮樂不可偏廢矣。光漢曰。臣亦與大臣之意。無異矣。鍾秀曰。臣意別無異同矣。彦鎬曰。臣與諸臣之意。無異矣。國榮曰。情雖無窮。禮則有限。且禮樂。卽有國重典。樂旣不輕於禮。則亦不可偏廢矣。上曰。旣有徙月樂三字可據之文。則今下傳敎。未爲不可。更待儒賢獻議。好矣。上命書傳敎曰。政事當日爲之。又命書傳敎曰。祔廟及上尊號陳賀時。外方箋文。以一差使員。兼爲齎封事。分付。上曰。初五日傳敎中。元陵參奉宋翼魯。東班職調用以敘用改書出。孝明殿參奉曺允弼洪樂莘陞敘。以六品職陞敘。改書出。出榻敎上曰。三使臣大提學來待。出榻敎仍命退。諸臣以次退出。